ניצן פינקו

ניצן פינקו (נולדה ב-1988) היא שדרנית רדיו, עיתונאית, מנהלת אמנותית ואקטיביסטית ישראלית.

 ביוגרפיה 
פינקו גדלה בחולון. היא למדה בבית הספר החקלאי מקווה ישראל, שירתה בצבא כמדריכה במוזיאון ההגנה בתל אביב, ולאחר שחרורה למדה באוניברסיטת תל אביב לתואר בספרות אנגלית, לימודים אמריקניים ומגדר, אותו סיימה בהצטיינות דיקן.

 קריירה מקצועית 
פינקו מרצה על נושאים שונים בתחומי התרבות בכלל ותרבות להטב"קית בפרט בסינמטק תל אביב, סינמטק הרצליה, אוזן בר בתל אביב ועוד.

בשנת 2017 הנחתה את בלקוני טיוי תל אביב, בה התארחו מוזיקאים להופעות.

עוד באותה שנה, הנחתה את ״חי על הקצה״ ברדיו הקצה.

 קרם בורלסק 
בשנת 2017 הקימה פינקו את להקת הפאנק הפמיניסטי קרם בורלסק. הלהקה הופיעה ברחבי הארץ, בין השאר עם להקת הפוסי של לוסי. שיריה של הלהקה עסקו בין השאר בהתמודדות עם טראומה מינית ובהתמודדות עם מחלת האנדומטריוזיס. פינקו הייתה סולנית הלהקה, וכתבה והלחינה את כל השירים.

הלהקה הייתה חלק מתנועה של להקות שפעלו על רקע תנועת Me Too בישראל.

ליה שפיגל, בסיסטית הלהקה, ופינקו הצטרפו להופעות ברחבי הארץ עם הפוסי של לוסי, בביצוע לשיר ״גיבור צבא הגנה״ של פוליאנה פרנק.

הלהקה הייתה פעילה עד שנת 2020.
 עיתונאית 
פינקו כותבת למדורי המוזיקה, תרבות ומגדר ב-ynet, ובעבר כתבה למוסף גלריה של הארץ, דה-מרקר, טיים אאוט והמקום הכי חם בגיהנום.

בין היתר הייתה הראשונה לראיין את נונו, וכן ראיינה לאורך השנים את לורה ג'יין גרייס, ארלו פארקס, טורי איימוס, לידיה לאנץ', אסתר עופרים ועוד.

בנוסף כתבה פינקו לאתר הרשמי של סדרת סטאר טראק, בנושאי פמיניזם ומגדר.

פינקו לקחה חלק גם בכתיבת אנתולוגיית "רוקנרול ישראלי - 50 אלבומי רוק כחול לבן", וכתבה פרקים על אלבומים של הבילויים, מוניקה סקס וקורין אלאל.

 שדרנית רדיו 
ב-2015 החלה פינקו להגיש את תוכנית הרדיו "ריוט!" ברדיו הקצה. תחילה רצתה לקרוא לה Girls to the Front, אבל בעצתו של קוואמי נבחר השם "ריוט". התוכנית הוקדשה למוזיקה מהפכנית עם דגש על אג'נדות פמיניסטיות, קוויריות ואנטי-גזעניות. במהלך השנים, נוצרו מתוך התוכנית פנזין וקהילה פעילה, והיא הפכה לזירה מרכזית לקידום מוזיקה אלטרנטיבית עם מסר חברתי בישראל. הפנזין, אותו יצרה עם ליה שפיגל, עסק בהיסטוריה של מוזיקאיות מרחבי העולם ובז'אנרים שונים, בעיקר רוק אלטרנטיבי. בין השאר עסק הפנזין בפטי סמית', נינה סימון, באפי סיינט מארי, וגם במוזיקאיות מקומיות כמו המכשפות.

בנוסף לפנזין, באוגוסט 2017 יצא אוסף ריוט! הראשון, שמאגד את הסצנה הישראלית המתהווה. באוסף לקחו חלק לורן מילק, איה זהבי פייגלין, הילה רוח (בקאבר ל-טיי סגל), עדי שחם, הפוסי של לוסי, תמר קוקי אריאל, יסמין ג'אזז לסלרוט ועוד. כל הרווחים נתרמו למען 1202, מוקד הסיוע לקורבנות תקיפה מינית.

במסגרת התוכנית קידמה פינקו את סצנת הריוט גירל בישראל, והייתה הראשונה לשדר להקות מקומיות כגון הזאבות ודף צ'ונקי. הפנזין של התוכנית הפך לאחר פרוץ מלחמת חרבות ברזל לפנזין אנטי מלחמתי בהוצאה עצמאית יחד עם דודו מצוינים.

פינקו יצרה שיתופי פעולה רבים עבור התחנה, בין השאר עם תחנת הרדיו מסיאטל KEXP, במסגרתה שודרה התכנית Under the Needle בסינדיקציה עם רדיו "הקצה" בשנת 2017.

 אקטיביזם 
פינקו פועלת רבות בפלטפורמות השונות שלה לקידום תרבות עצמאים, אקטיביזם חברתי, ופמיניזם. בין היתר, בעקבות כתבה שפרסמה בשנת 2023 הביאה להגדלת הייצוג הנשי בפסטיבל "גיטרה בים האדום".

היא פועלת להגברת המודעות למחלות הכרוניות אנדומטריוזיס, ממנה היא סובלת מאז גיל 12, ופיברומיאלגיה, והייתה יוזמת "המכתב לגינקולוגים", במטרה לשפר את היחס לנשים במרפאות גינקולוגיות.

פינקו פעילה במאבק בהומופוביה והתראיינה רבות בתקשורת על היותה ביסקסואלית וכן כתבה רבות על ייצוגים של ביסקסואלים בטלוויזיה ובמוזיקה. נלחמת בדעות קדומות נגד הקהילה הגאה בישראל. בין השאר הפיקה יום שידורים מיוחד נגד הומופוביה ברדיו "הקצה".

 ניהול אמנותי 
פינקו ניהלה אמנותית פסטיבלים ואירועים שונים.

ביניהם: מופע השקה לאוסף ריוט הראשון (2017), ערב אהבה לבל הוקס (2022), מישהי הולכת תמיד איתי - ערב אהבה לעפרה חזה (2022) ועוד.

החל משנת 2024, היא לקטורית בוועדה האמנותית בפסטיבל הבינלאומי "חשיפה" בירושלים.

 קישורים חיצוניים 

 הערות שוליים 

קטגוריה:עיתונאיות ישראליות
קטגוריה:פמיניסטיות ישראליות
קטגוריה:מבקרי מוזיקה ישראלים
קטגוריה:שדרני רדיו ישראלים
קטגוריה:בוגרי בית הספר החקלאי מקוה ישראל
קטגוריה:להט"ביות ישראליות
קטגוריה:ישראליות שנולדו ב-1988